ایران پرزیدنتی حسن روحانی اوکتبرین 6-دا آذربایجان جمهوریتی‌نین پرزیدنتی الهام علی یئوه تلفونلا زنگ ائدیب.
حسن روحانی ائرمنیستان-آذربایجان تماس خطینده سلاحلی قارشیدورمانین داوام ائتمه‌سیندن اؤلکه‌سی‌نین ناراحات‌لیغینی ایفاده ائدیب و موناقیشه‌نین تئز بیر زاماندا باریش یولو ایله حل اولوناجاغینا اومیدوار اولدوغونو بیلدیریب.
"ایران باکی ایله ایروان آراسینداکی موناقیشه‌نین اولوسلار آراسی حقوق و ایکی اؤلکه‌نین رسمی اولا‌راق تانینمیش سرحدلری چرچیوه‌سینده حلی اوچون ایستنیلن آدیمی آتماغا حاضیردیر" دئیه روحانی وورغولاییب.
روحانی همچنین ایرانین ائرمنیستان و آذربایجان سرحدلری‌نین قورونماسی و ایرانین کندلری‌نین تهلوکه‌سیزلیگینه دایر ایکی اؤلکه‌یه ده خبردارلیق ائدیب.
آذربایجان پرزیدنتی الهام علی یئو ایسه قئید ائدیب کی، سپتامبرین  27-دن باشلامیش و بو گون ده داوام ائدن ائرمنیستانین حربی تخریباتی نتیجه‌سینده تماس خطی بویو یئرلشن حربی بیرلشمه‌لریمیزین موضع لری و یاشاییش اراضی‌لریمیز ائرمنیستان طرفیندن آغیر توپ آتشینه معروض قالیب. نتیجه‌ده حربی قوللوقچولاریمیز، 27 سیویل شخصیمیز هلاک اولوب، 170-دن چوخو یارالانیب، 900-دن آرتیق ائوه زیان دییب و یا تامامیله داغیدیلیب. آذربایجان طرفی اوغورلو عکس-هوجوم عملیات‌لاری حیاتا کئچیره‌رک، ایشغال اولونموش تورپاق‌لاریمیزین بیر حیسه‌سینی ایشغال‌دان آزاد ائدیب.
آذربایجان پرزیدنتی قئید ائدیب کی، ایران-آذربایجان دؤولت سرحدی‌نین ایشغال اولونموش اراضی‌سی‌نین بیر حیسه‌سی آذربایجانین نظارتینه کئچیب و سرحدبویو ایشغالدان آزاد اولونموش اراضی‌لرده تئزلیکله آذربایجان سرحد قوشون‌لاری‌نین یئرلشدیریلمه‌سی نظرده توتولور.
پرزیدنت الهام علی یئو بیلدیریب کی، ائرمنیستانین داوام ائدن حربی تجاووزو و تخریبات‌لاری بولگه ده باریشین و تهلوکه سیزلیگین تامین اولونماسی ایشینده ان بؤیوک انگل‌دیر.
پرزیدنت الهام علی یئو و پرزیدنت حسن روحانی ایکی اؤلکه آراسیندا دوستلوق و قارداش‌لیق موناسیبت‌لری‌نین گله‌جک اوغورلو اینکیشافی ایله باغلی مسئله‌لری موذاکیره ائدیب و علاقه‌لرین اؤلکع لرین و خالق‌لاری‌نین ماراق‌لارینا اویغون اولا‌راق بون‌دان سونرا دا گئنیشله‌نه‌جگینه و محکملنجگینه اومیدوار اولدوق‌لارینی بیلدیریب‌لر.
